CELEX: 62019TN0025
Language: el
Date: 2019-01-11 00:00:00
Title: Υπόθεση T-25/19: Προσφυγή-αγωγή της 11ης Ιανουαρίου 2019 — AD κατά ECHA

18.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 103/49
            
         
      Προσφυγή-αγωγή της 11ης Ιανουαρίου 2019 — AD κατά ECHA
      (Υπόθεση T-25/19)
      (2019/C 103/64)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: AD (εκπρόσωποι: L. Levi και N. Flandin, δικηγόροι)
      
         Καθού-εναγόμενος: Ευρωπαϊκός Οργανισμός Χημικών Προϊόντων (ECHA)
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση του καθού-εναγομένου της 28ης Μαρτίου 2018 περί μη ανανεώσεως της συμβάσεως εργασίας της προσφεύγουσας-ενάγουσας με τον ECHA·
               
            
                  —
               
               
                  να ακυρώσει την ανακοίνωση κενής θέσεως την οποία δημοσίευσε στις 9 Μαρτίου 2018 ο ECHA για μια θέση συμβασιούχου υπαλλήλου της ομάδας καθηκόντων II, κατά το μέρος που με την εν λόγω ανακοίνωση προσφέρεται μια θέση η οποία αφορά πανομοιότυπα καθήκοντα με εκείνα που ασκούσε η προσφεύγουσα-ενάγουσα στο πλαίσιο της συμβάσεώς της ως έκτακτης υπαλλήλου·
               
            
                  —
               
               
                  εφόσον παρίσταται ανάγκη, να ακυρώσει επίσης την απόφαση του καθού-εναγομένου της 1ης Οκτωβρίου 2018, η οποία κοινοποιήθηκε στην προσφεύγουσα-ενάγουσα στις 2 Οκτωβρίου 2018 και η οποία απορρίπτει τη διοικητική ένσταση της προσφεύγουσας-ενάγουσας κατά της αποφάσεως περί μη ανανεώσεως της συμβάσεως εργασίας·
               
            
                  —
               
               
                  να διατάξει την αποκατάσταση τόσο της υλικής ζημίας όσο και της ηθικής βλάβης που υπέστη η προσφεύγουσα-ενάγουσα·
               
            
                  —
               
               
                  να καταδικάσει τον καθού-εναγόμενο στο σύνολο των δικαστικών εξόδων.
               
            
         Λόγοι και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα-ενάγουσα προβάλλει πέντε λόγους.
      
                  1.
               
               
                  Με τον πρώτο λόγο προβάλλεται παράβαση του υπηρεσιακού οδηγού που έχει θεσπισθεί από τον ECHA σχετικά με τη διαδικασία ανανεώσεως ή μη ανανεώσεως των συμβάσεων εργασίας και παραβίαση της αρχής της ίσης μεταχειρίσεως και της απαγορεύσεως των διακρίσεων.
               
            
                  2.
               
               
                  Με τον δεύτερο λόγο προβάλλεται παράβαση της υποχρεώσεως αιτιολογήσεως.
               
            
                  3.
               
               
                  Με τον τρίτο λόγο προβάλλεται προσβολή των δικαιωμάτων άμυνας και, ειδικότερα, του δικαιώματος ακροάσεως.
               
            
                  4.
               
               
                  Με τον τέταρτο λόγο προβάλλεται παράβαση του καθήκοντος μέριμνας.
               
            
                  5.
               
               
                  Με τον πέμπτο λόγο προβάλλεται ότι οι λόγοι που παρέθεσε ο ECHA προκειμένου να δικαιολογήσει τη μη ανανέωση της συμβάσεως εργασίας είναι προδήλως εσφαλμένοι και καταδεικνύουν την ύπαρξη καταχρήσεως εξουσίας.